ai4bharat/Pralekha huggingface dataset:
प्रधानमंत्री कार्यालय
देश में रेडियो कनेक्टिविटी को बढ़ावा देने के प्रयास के तहत प्रधानमंत्री 28 अप्रैल को 91 एफएम ट्रांसमीटरों का उद्घाटन करेंगे
ये ट्रांसमीटर 18 राज्यों और 2 केंद्र शासित प्रदेशों में स्थित हैं
आकांक्षी जिलों और सीमावर्ती क्षेत्रों में कनेक्टिविटी बढ़ाने पर विशेष ध्यान दिया जा रहा है
लगभग 35,000 वर्ग किमी क्षेत्र में प्रसारण सीमा के विस्तार से अतिरिक्त दो करोड़ लोग प्रसारण सेवा का लाभ उठा सकेंगे
यह विस्तार मन की बात की ऐतिहासिक 100वीं कड़ी से दो दिन पहले हो रहा है
प्रधानमंत्री श्री नरेन्द्र मोदी 28 अप्रैल को सुबह साढ़े दस बजे वीडियो कॉन्फ्रेंसिंग के माध्यम से 100 वॉट के 91 एफएम ट्रांसमीटरों का उद्घाटन करेंगे। इससे देश में रेडियो कनेक्टिविटी का विस्तार होगा।
सरकार, देश में एफएम कनेक्टिविटी बढ़ाने के लिए प्रतिबद्ध है। देश के 18 राज्यों और 2 केंद्र शासित प्रदेशों के 84 जिलों में 91 नए 100वॉट के ट्रांसमीटर स्थापित किए गए हैं। इस विस्तार का प्रमुख उद्देश्य आकांक्षी जिलों और सीमावर्ती क्षेत्रों में कवरेज बढ़ाना है। बिहार, झारखंड, ओडिशा, पश्चिम बंगाल, असम, मेघालय, नगालैंड, हरियाणा, राजस्थान, उत्तर प्रदेश, उत्तराखंड, आंध्र प्रदेश, केरल, तेलंगाना, छत्तीसगढ़, गुजरात, मध्य प्रदेश, महाराष्ट्र और केंद्र शासित प्रदेश लद्दाख तथा अंडमान और निकोबार द्वीप समूह में इस सेवा का विस्तार किया गया हैं। आकाशवाणी की एफएम सेवा के इस विस्तार से अतिरिक्त दो करोड़ लोग इस सेवा का लाभ उठा सकेंगे और लगभग 35,000 वर्ग किलोमीटर के अधिक क्षेत्र में इस कवरेज का विस्तार होगा।
प्रधानमंत्री का दृढ़ विश्वास रहा है कि रेडियो जनता तक पहुंचने में महत्वपूर्ण भूमिका निभाता है। प्रधानमंत्री ने व्यापक रूप से संभावित श्रोताओं तक पहुंचने के लिए रेडियो प्रसारण की अनूठी शक्ति का उपयोग करने के लिए मन की बात कार्यक्रम शुरू किया था। आज यह अपनी ऐतिहासिक 100वीं कड़ी तक पहुंच गया है।
राष्ट्रपति सचिवालय
राष्ट्रपति 3 से 5 मार्च तक तमिलनाडु की यात्रा पर;
हकीमपेट एयर फोर्स स्टेशन तथा 5 बेस रिपेयर डिपो को ध्वज प्रदान करेंगे
राष्ट्रपति श्री राम नाथ कोविंद 3 से 5 मार्च 2019 तक तमिलनाडु की यात्रा करेंगे।
राष्ट्रपति 4 मार्च 2019 को सुबह में एयरफोर्स स्टेशन सुलुर में एयरफोर्स स्टेशन हकीमपेट तथा 5 बेस रिपेयर डिपो को राष्ट्रपति का ध्वज प्रदान करेंगे। राष्ट्रपति श्री राम नाथ कोविंद उसी दिन शाम को कोयम्बटूर में ईशा योग केन्द्र जाएंगे ।
आर.के.मीणा/एएम/एजी/एनके-638
(Visitor Counter : 257
विज्ञान एवं प्रौद्योगिकी मंत्रालय
सीएसआईआर इंडिया और लक्साई लाइफ साइंसेज ने कोविड-19 के उपचार के लिए भरोसेमंद पुनरूद्देशित दवा निकलोसामाइड की क्लिनिकल ट्रायल्स शुरू की
सीएसआईआर ने लक्साई लाइफ साइंसेज प्राइवेट लिमिटेड के सहयोग से कोविड-19 के उपचार के लिए एंटी-हेलमिनिटिक दवा निकलोसामाइड के साथ चरण-II क्लिनिकल ट्रायल शुरू की है। यह ट्रायल एक बहु-केंद्रित, चरण-II, यादृच्छिक, ओपन लेबल क्लिनिकल अध्ययन है जो अस्पताल में भर्ती कोविड-19 मरीजों के उपचार के लिए निकलोसामाइड की प्रभावकारिता, सुरक्षा और सहनशीलता का मूल्यांकन करता है। अतीत में निकलोसामाइड का व्यापक रूप से उपयोग वयस्कों के साथ-साथ बच्चों में फीता कृमि के संक्रमण के इलाज के लिए किया गया है। इस दवा की सुरक्षा प्रारूप का समय के साथ परीक्षण किया गया और इसे विभिन्न खुराक स्तरों पर मानव इस्तेमाल के लिए सुरक्षित पाया गया है।
सीएसआईआर के महानिदेशक डॉ. शेखर सी मांडे ने एसईसी की सिफारिशों पर निकोलसामाइड का उपयोग करके इस चरण-II क्लिनिकल ट्रायल का संचालन करने पर प्रसन्नता व्यक्त की। यह जेनेरिक व सस्ती दवा है और भारत में आसानी से उपलब्ध है। इन बातों को देखते हुए निकोलसामाइड दवा को हमारी आबादी के लिए उपलब्ध कराया जा सकता है। वहीं डीजी-सीएसआईआर के सलाहकार डॉ. राम विश्वकर्मा ने बताया कि -
ए) इस परियोजना में सहयोगी किंग्स कॉलेज, लंदन के शोध समूह ने उन दवाओं की पहचान करने के लिए जो सिंकाइटिया की रचना को रोक सकती हैं, की जांच में निकोलसमाइड की पहचान एक भरोसेमंद पुनरूद्देशित दवा के रूप में की। कोविड-19 के मरीजों के फेफड़ों में देखी गई सिंकाइटिया या फ्यूज्ड कोशिकाएं संभवतः सार्स कोव-2 स्पाइक प्रोटीन की फ्यूजोजेनिक गतिविधि के परिणामस्वरूप होती हैं और निकलोसामाइड, सिंकाइटिया की रचना को रोक सकता है।
बी) स्वतंत्र रूप से, सीएसआईआर-आईआईआईएम, जम्मू और एनसीबीएस, बैंगलोर के बीच सहयोगात्मक अनुसंधान ने हाल ही में यह दिखाया कि निकलोसामाइड भी एक संभावित सार्स-कोव2 प्रवेश अवरोधक है, जो पीएच निर्भर एंडोसाइटिक मार्ग के माध्यम से वायरल संक्रमण को रोकता है। इन दो स्वतंत्र प्रायोगिक अध्ययनों को देखते हुए, निकलोसामाइड अब कोविड-19 मरीजों में क्लिनिकल ट्रायल के लिए एक भरोसेमंद दवा के विकल्प के रूप में उभरा है।
सीएसआईआर-आईआईसीटी, हैदराबाद के निदेशक डॉ. श्रीवारी चंद्रशेखर ने इस बात पर प्रकाश डाला कि लक्साई लाइफ साइंसेज, आईआईसीटी में विकसित उन्नत तकनीक के आधार पर सक्रिय फार्मास्युटिकल संघटक  बना रही है और प्रयोगशाला इस महत्वपूर्ण क्लिनिकल ट्रायल में भागीदार है जो परीक्षण के सफल होने पर मरीजों के लिए लागत प्रभावी चिकित्सीय विकल्प प्रदान कर सकती है।
लक्साई के सीईओ डॉ. राम उपाध्याय ने बताया कि निकलोसामाइड की क्षमता को देखते हुए पिछले साल ही क्लिनिकल ट्रायल्स करने के प्रयास शुरू किए गए थे। दवा नियामक से मंजूरी मिलने के बाद इस हफ्ते अलग-अलग जगहों पर क्लीनिकल ट्रायल शुरू कर दिया गया है और उम्मीद है कि यह ट्रायल 8-12 हफ्ते में पूरा हो जाएगा। भारतीय अध्ययनों में क्लिनिकल ट्रायल्स के दौरान सृजित सफल नैदानिक सबूतों के आधार पर, आपातकालीन उपयोग प्राधिकरण मांगा जा सकता है ताकि कोविड-19 मरीजों के लिए अधिक उपचार विकल्प उपलब्ध हो सके।
प्रधानमंत्री कार्यालय
प्रधानमंत्री ने नेशनल कैडेट कोर की रैली में हिस्सा लिया
प्रधानमंत्री ने युवा भारत की आकांक्षाएं पूरी करने के लिए युवा मानसिकता और सोच का आह्वान किया
प्रधानमंत्री श्री नरेन्द्र मोदी ने आज नई दिल्ली में नेशनल कैडेट कोर की रैली में हिस्सा लिया।
रैली के दौरान प्रधानमंत्री ने गार्ड ऑफ ऑनर का निरीक्षण किया तथा एनसीसी के विभिन्न जत्थों और मित्र व पड़ोसी देशों के कैडेटों की परेड का अवलोकन किया।
सांस्कृतिक प्रदर्शन के साथ-साथ एनसीसी कैडेटों ने प्रधानमंत्री के समक्ष रोमांचकारी खेलों, संगीत और मंच कला जैसे क्षेत्रों में अपनी क्षमताओं का प्रदर्शन किया। प्रधानमंत्री ने प्रतिभाशाली एनसीसी कैडेटों को पुरस्कार प्रदान किये।
अपने संबोधन में प्रधानमंत्री ने कहा कि एनसीसी देश के प्रति युवाओं में अनुशासन, दृढ़ता और समर्पण की भावना मजबूत करने का मंच प्रदान करता है। उन्होंने कहा कि इन मूल्यों से देश के विकास में मदद मिलती है।
प्रधानमंत्री ने कहा कि भारत विश्व के सबसे युवा देशों में शामिल है, क्योंकि यहां 65 प्रतिशत से अधिक की आबादी 35 वर्ष की आयु से कम है। उन्होंने कहा, ‘हमें इस सच्चाई पर गर्व है, लेकिन हमारी यह भी जिम्मेदारी है कि हम युवा सोच से काम करें।’ प्रधानमंत्री ने कहा कि इसका अर्थ है कि किसी भी मुद्दे को टालने की गुंजाइस नहीं है और फौरन समाधान करने की जरूरत है। उन्होंने कहा, ‘युवा मन भी यही चाहता है और यही युवा भारत है।’
उन्होंने कहा, ‘अतीत की चुनौतियों का सामना करते हुए और वर्तमान की आवश्यकताओं को ध्यान में रखते हुए हमें भविष्य की अपनी आकांक्षाओं के लिए काम करना चाहिए।’ उन्होंने कहा कि भारत आज युवा उत्साह और मन के साथ आगे बढ़ रहा है। उन्होंने कहा, ‘आज भारत के पास युवा मानसिकता और मन है तथा किसी कारण से वह सर्जिकल स्ट्राइक, एयर स्ट्राइक और आतंकी कैंपों पर सीधा हमला करता है।’ उन्होंने कहा कि युवा मन सबको साथ लेकर आगे बढ़ना चाहता है और यह भी चाहता है कि कोई पीछे न रह जाए। उन्होंने कहा, ‘किसी भावना के तहत हमने बोडो समझौता किया, जहां सभी हितधारकों के साथ परामर्श किया गया और समझौते पर हस्ताक्षर किए गए।’
पूर्वोत्तर में विकास कार्यों का उल्लेख करते हुए प्रधानमंत्री ने कहा कि पूर्वोत्तर क्षेत्र के विकास के साथ खुले दिमाग और खुले दिल से सभी हितधारकों के साथ बातचीत शुरू की गई। आज बोडो समझौता उसी का नतीजा है। उन्होंने कहा, ‘हमारे युवा भारत की यही सोच है। हम सबको साथ लेकर, सबके विकास के साथ और सबका भरोसा अर्जित करके देश को आगे ले जा रहे हैं।’
सूक्ष्म, लघु एवं मध्यम उद्यम मंत्रालय
केवीआईसी ने खादी के फेस मास्क की ऑनलाइन बिक्री शुरू की
बड़े पैमाने पर लोगों में लोकप्रिय खादी फेस मास्क अब ऑनलाइन बिक्री के लिए उपलब्ध हैं। इससे देश के सुदूरवर्ती हिस्सों में रहने वाले उन लोगों को विशेष लाभ मिलेगा जो विभिन्न बाधाओं के कारण अपने घरों से बाहर नहीं निकल सकते हैं या खादी इंडिया के आउटलेट पर नहीं जा सकते हैं। खादी के मास्क मंगाने के लिए यहां ऑर्डर दिए जा सकते हैं: http://www.kviconline.gov.in/khadimask.
केवीआईसीखादी सूती और सिल्क दोनों मास्क बेच रहा है। जहां सूती फेस मास्क की कीमत नाममात्र 30 रुपये प्रति मास्क है, वहीं सिल्क मास्क 100 रुपये प्रति मास्क उपलब्ध हैं। मास्क की ऑनलाइन खरीद के लिए न्यूनतम 500 रुपये का ऑर्डर दिया जा सकता है, जिसमें खरीदारों के पास यह विकल्प है कि वे उपलब्ध चार प्रकार के मास्क में से अपनी पसंद के मास्क चुन सकते हैं, यानी काली पाइपिंग के साथ सफेद सूती मास्क, ट्राइ-कलर पाइपिंग के साथ सफेद सूती कॉटन मास्क, ठोस रंगों में सिल्क मास्क और अनेक रंगों में प्रिंटेट सिल्क मास्क। KVIC खरीद की तारीख से 5 दिनों के भीतर मुफ्त में मास्क वितरित करता है। वर्तमान में ऑनलाइन बिक्री केवल देश के भीतर ही मान्य है।
केवीआईसीके अध्यक्ष श्री विनय कुमार सक्सेना ने कहा कि खादी फेस मास्क की ऑनलाइन बिक्री शुरू की गई है ताकि लोग केवल वास्तविक खादी फेस मास्क खरीदें। “खादी मास्क की ऑनलाइन बिक्री का उद्देश्य खरीदारों को किसी भी धोखाधड़ी से रोकना है। कई ऑनलाइन पोर्टल खादी के नाम पर ऐसे मास्क बेच रहे हैं जो न तो खादी के कपड़े हैं और न ही हाथ से बने उत्पाद। सक्सेना ने कहा कि ऐसे भ्रामक विज्ञापनों के जाल में बहुत से लोग फंस जाते हैं।
विशेष रूप से, खादी सूती फेस मास्क डबल-ट्विस्टेड 100%सूती कपड़े से बने हैं। ये मास्क तीन प्लेटों के साथ दोहरी-परत के हैं और तीन आकारों में उपलब्ध हैं - लघु, मध्यम और बड़े। ये मास्क दो पैटर्न में उपलब्ध हैं - काली पाइपिंग के साथ सफेद मास्क और ट्राइ-कलर पाइपिंग के साथ सफेद मास्क।
दूसरी तरफ, सिल्क मास्क तीन-परत वाले हैं जो 100% सूती खादी की दो आंतरिक परतों और खादी सिल्क फैब्रिक की सबसे ऊपरी परत के साथ हैं। सिल्क मास्क प्रिंट और साथ ही गैर-प्रिंटेड पैटर्न में विभिन्न रंगों में उपलब्ध हैं। आकर्षक मोती लगे हुए खादी सिल्क मास्क मानक आकार में उपलब्ध हैं और इनमें कानों के पास एडजस्ट करने के लिए लूप लगे हैं।
प्रधानमंत्री कार्यालय
प्रधानमंत्री ने गुरु पूर्णिमा पर लोगों को बधाई दी
(प्रधानमंत्री श्री नरेन्द्र मोदी ने गुरु पूर्णिमा के अवसर पर लोगों को बधाई दी है।
प्रधानमंत्री ने कहा, 'गुरु पूर्णिमा के पावन अवसर पर देशवासियों को हार्दिक शुभकामनाएं। हमारे समाज में गुरुओं को काफी सम्मान प्राप्त है। हम अपने गुरुओं को धन्यवाद देते हैं जिन्होंने हमेशा प्रोत्साहित किया और हमारे सर्वश्रेष्ठ प्रदर्शन को बाहर लाने में मदद की।'
कृषि एवं किसान कल्याण मंत्रालय
कृषि मंत्री श्री नरेंद्र सिंह तोमर ने गुजरात के जूनागढ़ में स्टेट सेंटर ऑफ कोकोनट डेवलपमेंट बोर्ड का उद्घाटन किया
भारत में नारियल की खेती, प्रसंस्करण, बाजार और निर्यात बढ़ रहा है: श्री तोमर
जूनागढ़ में विश्व नारियल दिवस समारोह के उद्घाटन के साथ, राष्ट्रीय पुरस्कार और निर्यात उत्कृष्टता पुरस्कार की भी घोषणा
केन्द्रीय कृषि एवं किसान कल्याण मंत्री श्री नरेन्द्र सिंह तोमर ने आज गुजरात के जूनागढ़ में छठे राज्य नारियल विकास बोर्ड केंद्र का उद्घाटन किया। श्री तोमर ने 24वें विश्व नारियल दिवस समारोह का भी उद्घाटन किया। अपने संबोधन में श्री तोमर ने कहा कि हमारे देश में नारियल की खेती के साथ-साथ प्रोसेसिंग और मार्केटिंग भी बढ़ रही है और भारत नारियल निर्यात के मामले में भी आगे है। बोर्ड के माध्यम से नारियल की खेती करने वाले किसानों को सरकार की योजनाओं का लाभ मिल रहा है और वे अपनी आय बढ़ाने के साथ-साथ देश की अर्थव्यवस्था में भी अपना योगदान दे रहे हैं।
विश्व नारियल दिवस हर साल 2 सितंबर को अंतर्राष्ट्रीय कोकोनट कम्युनिटी  की स्थापना दिवस के उपलक्ष्य में मनाया जाता है। इस वर्ष विश्व नारियल दिवस की मुख्य थीम- 'सुखद भविष्य और जीवन के लिए नारियल की खेती करें' है। इस अवसर पर श्री तोमर ने नारियल विकास बोर्ड के राष्ट्रीय पुरस्कार और निर्यात उत्कृष्टता पुरस्कार विजेताओं को बधाई दी और वीडियो कॉन्फ्रेंस के माध्यम से विश्व नारियल दिवस के संबंध में कोच्चि  में एकत्रित किसानों को भी संबोधित किया।
श्री तोमर ने कहा कि प्राचीन काल से नारियल का उपयोग पूजा और तेल निकालने के लिए किया जाता रहा है और अब प्रसंस्करणकर्ताओं द्वारा विभिन्न प्रकार के उत्पाद बनाए जा रहे हैं। उनका बाजार देश में बढ़ रहा है और हमारा देश भी दुनिया में नारियल निर्यात के मामले में अग्रणी स्थान पर आ गया है। केंद्र सरकार नारियल की खेती और प्रसंस्करण को लगातार बढ़ाने के लिए राज्यों के साथ मिलकर काम कर रही है। नारियल विकास बोर्ड के माध्यम से योजनाओं का क्रियान्वयन सावधानीपूर्वक किया जा रहा है। उन्होंने कहा कि नारियल की खेती एक बहुत ही अच्छी कृषि पद्धति है। जितनी अधिक यह बढ़ेगी, उतना ही किसानों के साथ-साथ देश को भी इसका लाभ मिलेगा। उन्होंने आशा व्यक्त की कि गुजरात में शुरू हुए नए राज्य केंद्र का लाभ किसानों को मिलेगा, उनकी आय में और वृद्धि होगी और नारियल की खेती का क्षेत्र भी बढ़ेगा। श्री तोमर ने कृषि के क्षेत्र में ईमानदारी से काम करने के लिए मुख्यमंत्री श्री भूपेंद्र पटेल के नेतृत्व वाली गुजरात सरकार की सराहना की। उन्होंने कहा कि राज्य में अच्छी बारिश हुई है और कृषि विकास से जुड़ी योजनाओं से किसान भी खुश हैं।
जूनागढ़ प्रशासन एवं नारियल विकास बोर्ड द्वारा आयोजित समारोह में गुजरात के कृषि, पशुपालन एवं गौ प्रजनन मंत्री श्री राघवजीभाई पटेल, जूनागढ़ के सांसद श्री राजेशभाई नारनभाई चुडासमा, जूनागढ़ के विधायक एवं अन्य जन-प्रतिनिधि एवं केंद्रीय बागवानी आयुक्त डॉ. प्रभात कुमार मौजूद थे। प्रारंभ में, डॉ. विजयलक्ष्मी नडेंदला, संयुक्त सचिव और बोर्ड अध्यक्ष, केंद्रीय कृषि और किसान कल्याण मंत्रालय ने स्वागत भाषण दिया।
आज विश्व नारियल दिवस के अवसर पर गुजरात के जूनागढ़ में नारियल विकास बोर्ड के राज्य केंद्र का फीता काटकर लोकार्पण किया...#WorldCoconutDay pic.twitter.com/lt2OT91bfb
— Narendra Singh Tomar  September 2, 2022
आवास एवं शहरी कार्य मंत्रालय
एनबीसीसी और एचएससीएल ने आवास एवं शहरी कार्य मंत्री को लाभांश चेक सौंपे
एनबीसीसी इंडिया लिमिटेड ने वित्तीय वर्ष 2020-21 के लिए अपने शेयरधारकों को कुल 52.24 करोड़ रुपये के लाभांश का भुगतान किया है। आज यहां एनबीसीसी के अध्यक्ष व प्रबंध निदेशक श्री पवन कुमार गुप्ता ने आवास एवं शहरी कार्य मंत्री श्री हरदीप सिंह पुरी को अंतिम लाभांश के रूप में 52.24 करोड़ रुपये का चेक सौंपा। इस दौरान मंत्रालय के सचिव श्री दुर्गा शंकर मिश्रा, मंत्रालय के अतिरिक्त सचिव श्री कामरान रिजवी, एनबीसीसी की निदेशक  श्रीमती बलदेव कौर सोखी भी उपस्थित थीं।
इसके अलावा हिंदुस्तान स्टीलवर्क्स कंस्ट्रक्शन लिमिटेड  ने भी भारत सरकार को वित्तीय वर्ष 2020-21 के लिए 4.36 करोड़ रुपये के अपने अंतिम लाभांश  का भुगतान किया। यह एनबीसीसी  लिमिटेड की एक सहायक कंपनी है।
उप राष्ट्रपति सचिवालय
गुणवत्ता और करुणा - नैतिकता और इक्विटी चिकित्सकों के लिए मार्गदर्शन सिद्धांत होने चाहिए: उपराष्ट्रपति
चिकित्सकों को अपने मरीजों के साथ अधिक समय बिताना चाहिए
चिकित्सा पेशेवरों को सक्रिय शोधकर्ता, नवप्रवर्तक और विचारक होना चाहिए
चिकित्सकों को सभी के लिए सस्ती और गुणवत्तायुक्त स्वास्थ्य देखभाल को सुलभ बनाना चाहिए
उपराष्ट्रपति श्री एम. वेंकैया नायडू ने चिकित्सा के क्षेत्र में स्नातक कर रहे चिकित्सकों से कहा कि गुणवत्ता और करुणा, नैतिकता और इक्विटी चिकित्सकों के लिए जीवन के मार्गदर्शन सिद्धांत होने चाहिए। उपराष्ट्रपति श्री एम. वेंकैया नायडू ने पुद्दुचेरी में जवाहरलाल इंस्टीट्यूट ऑफ पोस्ट ग्रेजुएट मेडिकल एजुकेशन एंड रिसर्च  के 9वें वार्षिक दीक्षांत समारोह को संबोधित करते हुए यह विचार व्यक्त किए। जेआईपीएमईआर चिकित्सा शिक्षा और रोगी देखभाल में उत्कृष्टता का एक 200 वर्ष पुराना केंद्र है और भारत के शीर्ष पांच मेडिकल कॉलेजों में से एक है।
उपराष्ट्रपति ने संस्थान की सराहना करते हुए कहा कि यह संस्थान एक ऐसे अस्पताल का प्रबंधन भी करता है, जो सबसे गरीब श्रेणी के लोगों को 90 प्रतिशत चिकित्सा उपचार नि:शुल्क उपलब्ध कराता है। उन्होंने कहा कि देश का यह छठा सबसे बेहतर अस्पताल है जो न सिर्फ इस क्षेत्र के गरीब लोगों के लिए बल्कि पड़ोसी राज्यों के लिए भी एक बड़ा वरदान साबित होगा। उपराष्ट्रपति ने संस्थान को टेली-मेडिसिन और टेलीकॉन्फरेंसिंग सेवाओं के क्षेत्र में बड़ी संख्या में नवाचारों के प्रोत्साहन देने के लिए भी बधाई दी। यह संस्थान भारत और बिम्सटेक देशों के लगभग सभी मेडिकल कॉलेजों को भी जोड़ता है।
उपराष्ट्रपति ने कहा कि जीआईपीएमईआर को शिक्षा, रोगी उन्मुख अनुसंधान और सेवा उत्कृष्टता में नवाचारों के माध्यम से भारत में स्वास्थ्य प्रणालियों के लिए एक रोलमॉडल बनना चाहिए।
उपराष्ट्रपति ने क्षेत्रीय कैंसर केंद्र के द्वारा कैंसर के इलाज हेतु दी गई उत्कृष्ट सेवा की भी सराहना की, जिसके तहत अस्थि मज्जा प्रत्यारोपण और त्वरित आर्क हाई टेक्नोलॉजी जैसे महंगे उपचारों को पूरी तरह से नि:शुल्क प्रदान किया।
उपराष्ट्रपति ने कहा कि हमें अपने सभी नागरिकों की स्वास्थ्य देखभाल सहित देश में बुनियादी सेवाओं के विस्तार पर भी अधिक ध्यान देना चाहिए। उन्होंने कहा कि सक्रिय सार्वजनिक-निजी साझेदारी के माध्यम से इस क्षेत्र की प्रगति में तेजी लाने में सहायता मिल सकती है। उपराष्ट्रपति ने स्नातकों को स्मरण दिलाया कि उन्हें देश की विशाल और विविध आबादी की स्वास्थ्य देखभाल जरूरतों को देखते हुए सस्ती और गुणवत्तायुक्त स्वास्थ्य देखभाल प्रदान करनी चाहिए।
उपराष्ट्रपति ने स्नातक छात्रों, संकाय और संस्थान को अपनी शुभकामनाएं देते हुए कहा कि जेआईपीएमईआर जैसे महान संस्थान के नेतृत्व में युवा चिकित्सकों के पास मानव जीवन को बदलने के लिए आवश्यक ज्ञान और कौशल उपलब्ध है। उपराष्ट्रपति ने कहा कि मरीजों के इलाज के लिए उन्हें हमेशा एक मुस्कुराहट और करूणा के भाव के साथ तैयार रहना चाहिए। उन्होंने कहा कि चिकित्सक एक हताश व्यक्ति में भी आशा की किरण जगा सकते हैं।
इस अवसर पर पुद्दुचेरी की उपराज्यपाल डॉ किरण बेदी, पुद्दुचेरी के मुख्यमंत्री श्री वी नारायणसामी, केंद्रीय स्वास्थ्य एवं परिवार कल्याण मंत्री, श्री जे पी नड्डा, पुद्दुचेरी के स्वास्थ्य मंत्री श्री मल्लादी कृष्ण राव, पुद्दुचेरी विधान सभा में विपक्ष के नेता, श्री एन रंगसामी, चिकित्सक, चिकित्सा छात्र और उनके माता-पिता भी उपस्थित थे।
आयुष
केंद्रीय मंत्री श्री सर्बानंद सोनोवाल ने गुवाहाटी में सीएआरआई और स्टेट आयुर्वेद कॉलेज में तीन भवनों की आधारशिला रखी
• 20 करोड़ रुपए की लागत से तीन भवनों का निर्माण किया जाएगा
• पूर्वोत्तर में सीएआरआई, गुवाहाटी में अपनी तरह की पहली फार्माकोलॉजी और रसायन विज्ञान प्रयोगशाला की आधारशिला रखी गई
- आयुर्वेदिक कॉलेज में राजकीय आयुर्वेदिक फार्मेसी को भी उन्नत किया जाएगा
केंद्रीय आयुष तथा पोत, नौवहन एवं जलमार्ग मंत्री श्री सर्बानंद सोनोवाल ने आज बोरसाजाई में केंद्रीय आयुर्वेद अनुसंधान संस्थान  में पंचकर्म ब्लॉक और जलुकबारी गुवाहाटी में राजकीय आयुर्वेद कॉलेज में पंचकर्म विशिष्टता केंद्र की आधारशिला रखी। इन केंद्रों पर 20 करोड़ रुपए की लागत आएगी।
इस कार्यक्रम में असम सरकार में स्वास्थ्य एवं परिवार कल्याण तथा सूचना प्रौद्योगिकी मंत्री श्री केशब महंत और गुवाहाटी लोकसभा क्षेत्र की सांसद सुश्री क्वीन ओजा ने भी भाग लिया।
राजकीय आयुर्वेदिक कॉलेज में पंचकर्म विशिष्टता केंद्र स्थापित किया जाएगा। आयुष मंत्रालय की आयुर्स्वस्थ योजना के तहत राज्य आयुर्वेदिक फार्मेसी को भी उन्नत किया जाएगा। इन पहलों की कुल अनुमानित लागत 10 करोड़ रुपए है।
केंद्रीय आयुर्वेद अनुसंधान संस्थान  में पंचकर्म ब्लॉक एक भूतल के अलावा दो मंजिला भवन होगा और फार्माकोलॉजी और रसायन विज्ञान प्रयोगशालाएं भूतल के अलावा तीन मंजिला भवन होगा। इन दोनों भवनों के निर्माण की लागत भी 10 करोड़ रुपये होगी।
पंचकर्म के नए भवनों से कौशल विकास के लिए विश्वस्तरीय प्रशिक्षण पाठ्यक्रम उपलब्ध कराने में मदद मिलेगी। केंद्रीय आयुर्वेद अनुसंधान संस्थान  में फार्माकोलॉजी और रसायन विज्ञान भवन निदान-पूर्व प्रयोगों से जुड़ी प्रक्रियाओं, दवाओं के मानकीकरण, किसी भी जड़ी-बूटी के लिए रासायनिक परीक्षण, पशु संबंधी विष विज्ञान की रिपोर्ट आदि में मदद करेगा। पूर्वोत्तर में यह अपनी तरह की पहली सुविधा है।
इस अवसर पर श्री सर्बानंद सोनोवाल ने कहा, “आयुर्वेद शारीरिक सशक्तिकरण और मानसिक खुशी प्राप्त करने के लिए प्रेरक शक्ति है। हम भाग्यशाली हैं कि हमारी धरती ने हमें एक समृद्ध वनस्पति प्रदान की है, जो असम और पूरे पूर्वोत्तर क्षेत्र में आयुर्वेद के लिए विशाल संभावनाओं का पोषण कर सकती है। इन पहलों का उद्देश्य आयुर्वेद के माध्यम से लोगों को समृद्ध करना और उनके स्वास्थ्य और कल्याण को लेकर अवसर प्रदान करना है। ये विश्व प्रसिद्ध और पारंपरिक भारतीय औषधीय पद्धति का गौरव पंचकर्म को संपन्न करने की हमारी क्षमता को बढ़ाएंगे। अन्य सुविधाओं के बल पर साक्ष्य आधारित चिकित्सा विज्ञान के साथ-साथ आयुर्वेद के बारे में व्यापक जागरूकता बढ़ेगी। हमें आयुर्वेद को - भारत का चमत्कार - के रूप में स्थापित करने के इस अवसर का लाभ उठाना चाहिए, जो मानवता की सेवा करने के लिए वास्तव में एक वैश्विक घटनाक्रम है।"
एमजी/एएम/एसकेएस/एके
(Visitor Counter : 262
रसायन एवं उर्वरक मंत्रालय
श्री मनसुख मांडविया ने एम्फोटेरिसिन बी की आवश्यकता और आपूर्ति की समीक्षा की- उपलब्धता सुनिश्चित की
मंत्री ने दवा के विवेकपूर्ण उपयोग का आग्रह किया
रसायन और उर्वरक राज्य मंत्री श्री मनसुख मांडविया ने आज एम्फोटेरिसिन-बी की आवश्यकता और आपूर्ति की स्थिति की समीक्षा की, जोम्यूकोर्मिकोसिस को ठीक करता है।सरकार ने घरेलू उत्पादन बढ़ाने के साथ-साथ पूरे विश्व से दवा आयात करने के लिए उत्पादकों के साथ एक रणनीति तैयार की है।
मंत्री ने आगे बताया कि एम्फोटेरिसिन-बी की आपूर्ति कई गुना बढ़ा दी गई है। लेकिन वर्तमान में इसकी मांग में अचानक उछाल आई है। उन्होंने आश्वासन दिया है कि सरकार जरूरतमंद मरीजों को इसे उपलब्ध कराने के लिए हर संभव और आवश्यक प्रयास करने के लिए प्रतिबद्ध है।
वहीं सरकार ने एम्फोटेरिसिन-बी के कुशल वितरण और आपूर्ति श्रृंखला प्रबंधन के लिए प्रणाली की रूपरेखा भी तैयार की है। इसकी कमी जल्द से जल्द दूर होने की उम्मीद है। श्री मांडविया ने राज्यों से आग्रह किया है कि वे निर्धारित दिशा-निर्देशों का सख्ती से पालन करते हुए इस दवा का उपयोग विवेकपूर्ण तरीके से करें।
स्वास्थ्य एवं परिवार कल्याण मंत्रालय
भारत ने एक और महत्वपूर्ण उपलब्धि हासिल की; राष्ट्रीय रिकवरी दर 95 प्रतिशत से अधिक हुई, जो दुनिया में सबसे अधिक है
सक्रिय मामले घटकर आज 3.4 लाख से भी कम हुए
161 दिनों के बाद 22,065 दैनिक नए मामले दर्ज किए गए
भारत ने कोविड के खिलाफ अपनी लड़ाई में अनेक महत्वपूर्ण उपलब्धियां हासिल की हैं।
पिछले 24 घंटों में नए पुष्ट मामले घटकर 22,100 से भी कम हो गए हैं। 161 दिनों के बाद दैनिक नए मामले 22,065 दर्ज हुए हैं। 7 जुलाई, 2020 को नए दर्ज मामलों की संख्या 22,252 थी।
प्रतिदिन कोविड के मरीजों के अधिक संख्या में ठीक होने और मृत्यु दर में लगातार गिरावट होने से भारत में सक्रिय मामले लगातार घटने की प्रवृत्ति जारी है।
एक अन्य उपलब्धि यह है कि सक्रिय मामले घटकर 3.4 लाख से भी कम हो गए हैं। देश में कुल पॉजिटिव मामलों की संख्या 3,39,820 है, जो अब कुल मामलों की केवल 3.43 प्रतिशत ही है।
मरीजों के बड़ी संख्या में ठीक होने से सक्रिय मामलों में भी कमी आई है। कुल ठीक हुए मरीजों की संख्या 94 लाख  से अधिक हो गई है। सक्रिय मामलों और ठीक हुए मरीजों के बीच लगातार अंतर बढ़ रहा है, जो अब 90,82,816 हो गया है।
राष्ट्रीय रिकवरी दर्ज और बढ़कर 95.12 प्रतिशत हो गई है।
विश्व में कोविड के अधिक संख्या वाले देशों में भारत की रिकवरी दर सर्वाधिक है।
पिछले 24 घंटों में 34,477 मरीज ठीक हुए हैं और उन्हें अस्पतालों से छुट्टी दी गई है।
74.24 प्रतिशत नए दर्ज मामले 10 राज्यों/केन्द्र शासित प्रदेशों से संबंधित हैं।
महाराष्ट्र में एक दिन में सबसे अधिक संख्या में मरीज ठीक हुए हैं, इस राज्य में 4,610 नए मरीज ठीक हुए हैं। केरल और पश्चिम बंगाल में क्रमश: 4,481 और 2,980 नए मरीज ठीक हुए हैं।
73.52 प्रतिशत नए मामले 10 राज्यों/केन्द्र शासित प्रदेशों से संबंधित हैं।
महाराष्ट्र में सबसे अधिक दैनिक नए मामलों का पता चला है। इस राज्य में 2,949 दैनिक नए मामले सामने आए हैं। इसके बाद, केरल का स्थान है जहां 2,707 नए मामलों का पता चला है।
पिछले 24 घंटों में 354 मरीजों की मौत हुई है।
79.66 प्रतिशत मामले 10 राज्यों/केन्द्र शासित प्रदेशों से हैं।
महाराष्ट्र और दिल्ली दोनों में सबसे अधिक 60-60 मौत के नए मामले दर्ज हुए हैं। पश्चिम बंगाल में मौत के 43 नए मामलों का पता चला है।
राष्ट्रपति सचिवालय
राष्ट्रपति ने महात्मा गांधी की 150वीं जयंती के उपलक्ष्य में गठित राष्ट्रीय समिति की दूसरी बैठक की अध्यक्षता की
राष्ट्रपति श्री रामनाथ कोविंद ने आज राष्ट्रपति भवन में महात्मा गांधी की 150वीं जयंती के उपलक्ष्य में गठित राष्ट्रीय समिति की दूसरी बैठक की अध्यक्षता की।
इस अवसर पर राष्ट्रपति ने कहा कि यह हम सब के लिए हर्ष का विषय है कि पिछले डेढ़ वर्ष के दौरान राष्ट्रीय समिति के मार्गदर्शन में महात्मा गांधी का संदेश पूरी दुनिया और देश भर में जन-साधारण तक पहुंचा है।
राष्ट्रपति ने कहा कि प्रधानमंत्री श्री नरेन्द्र मोदी ने महात्मा गांधी के स्वच्छता संदेश को जन-आंदोलन में परिवर्तित कर दिया है। इस आंदोलन में भारी संख्या में जनता की भागीदारी से स्वच्छ भारत के विषय में गांधी जी का सपना 5 वर्ष की कम अवधि के दौरान वास्तविकता में बदल गया है। इस दिशा में भारत को ‘खुले में शौच से मुक्त’ बनाने का सफल प्रयास सामने आया है। पिछले चंद महीनों में सिंगल यूज प्लास्टिक के दुष्प्रभावों के प्रति जनता की जागरूकता बढ़ी है। गांधी जयंती से संबंधित विभिन्न कार्यक्रमों के प्रति युवाओं के उत्साह से यह साबित होता है कि गांधीवादी सोच को हमारी भावी पीढ़ियां सुरक्षित बनाएंगी।
राष्ट्रपति ने कहा कि गांधीवादी विचारधारा के जरिए ही हम महत्वपूर्ण सामाजिक चुनौतियों का सफलतापूर्वक सामना कर सकते हैं। आज पूरे विश्व में गांधी जी का सम्मान है, क्योंकि दुनिया यह जानती है कि शांति, समानता और अहिंसा के संबंध में उनके विचार आज भी प्रासंगिक हैं। उन्होंने कहा कि विश्व के कई हिस्सों में कई तरह के तनाव मौजूद हैं और पूरा विश्व जलवायु की समस्या से जूझ रहा है। वैज्ञानिक समुदाय ने हमारे ग्रह के विषय में कई खतरनाक चेतावनियां दी हैं, जिनका मुकाबला करने के लिए गांधी जी का रास्ता ही सर्वोपरि है।
इस अवसर पर संस्कृति मंत्रालय द्वारा संकलित स्मारक गतिविधियों पर एक ई-पुस्तक की प्रथम प्रति राष्ट्रपति को सौंपी गई। इसके अलावा विदेश मंत्रालय द्वारा संकलित गांधी जी पर एक संग्रह ग्रंथ भी राष्ट्रपति को पेश किया गया, जिसका औपचारिक विमोचन प्रधानमंत्री ने किया था।
उल्लेखनीय है कि राष्ट्रीय और अंतर्राष्ट्रीय स्तर पर महात्मा गांधी की 150वीं जयंती के उपलक्ष्य में राष्ट्रीय समिति का गठन किया गया है। इस समिति में उपराष्ट्रपति, प्रधानमंत्री, सभी राज्यों के मुख्यमंत्री, राजनीतिक दलों के प्रतिनिधि, गांधीवादी, विचारक और प्रतिष्ठित हस्तियां शामिल हैं। इस समिति में नौ अंतर्राष्ट्रीय सदस्य भी हैं, जिनमें संयुक्त राष्ट्र के पूर्व महासचिव श्री कोफी अन्नान और श्री बान की-मून शामिल हैं।
हिन्दी में राष्ट्रपति के व्याख्यान को देखने के लिए यहां क्लिक करें